પૂર્વવિદેહમાં પદ્મ નામની વિજયમાં સિંહપુર નામનું નગર હતું. તેમાં હરિણંદી રાજા રાજ્ય કરતો હતો. તેને પ્રિયદર્શના પટરાણી હતી. ચિત્રગતિનો આત્મા માહેન્દ્રદેવલોકમાંથી ચ્યવીને શુભસ્વપ્નથી સૂચિત પ્રિયદર્શના રાણીની કુક્ષિમાં અવતર્યો. મહારાજાએ તેનું અપરાજિતકુમાર નામ રાખ્યું. ધાત્રીઓ વડે લાલન – પાલન કરાતા કુમારે બાલ્યવય પસાર કરી. વિદ્યાગુરુ પાસે સર્વકળામાં પારંગત બની અનુક્રમે યૌવનવયને પામ્યો. કુમારને બાલ્યવયથી સાથે ધૂલિક્રીડા કરનાર અને સાથે અભ્યાસ કરનાર વિમલબોધ નામે મંત્રીપુત્ર તેનો પરમમિત્ર હતો.